b'\n_START_ARTICLE_\nEndel Tulving\n_START_PARAGRAPH_\nEndel Tulving (kuni 19.08.1938 Tulff; s\xc3\xbcndinud 26. mail 1927 Petseris) on eesti p\xc3\xa4ritolu Kanada eksperimentaalps\xc3\xbchholoog ja kognitiivneuroteadlane._NEWLINE_Ta on \xc3\xbcks tunnustatumaid m\xc3\xa4lu-uurijaid maailmas. Tema tuntuim saavutus on episoodilise m\xc3\xa4lu eristamine teistest \xc3\xb5ppimise ja m\xc3\xa4lu s\xc3\xbcsteemidest ajus._NEWLINE_Bakalaureuse ja magistri kraadi tegi ta Toronto \xc3\x9clikoolis, filosoofiadoktori kraadi Harvardi \xc3\x9clikoolis, mille kaitses 1957. aastal. Alates 1956. aastast t\xc3\xb6\xc3\xb6tanud Toronto \xc3\x9clikoolis._NEWLINE_Ta on Kanada Kuningliku Seltsi liige, Londoni Kuningliku Seltsi liige, Rootsi Kuningliku Teaduste Akadeemia v\xc3\xa4lisliige, Euroopa Akadeemia v\xc3\xa4lisliige ja Eesti Teaduste Akadeemia v\xc3\xa4lisliige. Tulving on Toronto \xc3\x9clikooli emeriitprofessor ja Washingtoni \xc3\x9clikooli Saint Louises k\xc3\xbclalisprofessor.\n_START_SECTION_\nElulugu\n_START_PARAGRAPH_\nEndel Tulving s\xc3\xbcndis 26. mail 1927 Petseris kohtuniku peres. \xc3\x95pinguid alustas Tartus Treffneri g\xc3\xbcmnaasiumis. Teise maailmas\xc3\xb5ja ja n\xc3\xb5ukogude okupatsiooni t\xc3\xb5ttu j\xc3\xa4tkus haridustee Saksamaa p\xc3\xb5genikelaagris. Sel perioodil hakkas ta valdavalt huvi tundma ps\xc3\xbchholoogia vastu. Saksamaal t\xc3\xb6\xc3\xb6tas ta ka t\xc3\xb5lgina ja veetis \xc3\xbche aasta meditsiinitudengina Heidelbergis._NEWLINE_1949. aastal emigreerus Kanadasse, kus sai Toronto \xc3\x9clikooli \xc3\xbcli\xc3\xb5pilaseks. Bakalaureusekraadi Torontost sai ta 1953. aastal ning magistrikraadi j\xc3\xa4rgmisel aastal. Edasi asus ta \xc3\xb5ppima Harvardi \xc3\xbclikooli ning omandas PhD eksperimentaalps\xc3\xbchholoogias 1957. aastal._NEWLINE_Ta oli abielus kunstnik Rutt Tulvinguga. Neil on t\xc3\xbctred Elo Ann ja Linda.\n_START_SECTION_\nAkadeemiline karj\xc3\xa4\xc3\xa4r\n_START_PARAGRAPH_\nOma doktorantuuri l\xc3\xb5puperioodil 1956. aastal alustas t\xc3\xb6\xc3\xb6d Toronto \xc3\x9clikoolis lektorina, kus t\xc3\xb6\xc3\xb6tas kuni emeriteerumiseni 1992. aastal. Endel Tulving valiti Toronto \xc3\x9clikooli korraliseks ps\xc3\xbchholoogiaprofessoriks 1965. aastal. Erilise tunnustusena valiti ta 1985. aastal Toronto \xc3\xbclikooli \xc3\xbclikooliprofessoriks (university professor). Paralleelselt t\xc3\xb6\xc3\xb6ga Torontos oli ta aastatel 1970\xe2\x80\x931975 professor ka Yale\'i \xc3\x9clikoolis. Tulving on t\xc3\xb6\xc3\xb6tanud aastatel 1974\xe2\x80\x931980 Torontos ka ps\xc3\xbchholoogia osakonna dekaanina. P\xc3\xa4rast emeriitprofessoriks saamist on Tulvingu sidemed oma alma mater\'iga s\xc3\xa4ilinud. Suurema osa ajast aga tegeleb ta teadusega Rotmani uurimisinstituudis (Rotman Research Institute) Baycresti Keskuses Tanenbaumi \xc3\xb5ppetooli kognitiivse neuroteaduse professorina. Tal on samuti Clark Way Harrisoni k\xc3\xbclalisprofessori koht (Distinguished Visiting Professorship) Washingtoni \xc3\x9clikoolis Saint Louises._NEWLINE_Endel Tulving on olnud ja on paljude teadusajakirjade toimetuskolleegiumites (nt Psychological Research, European Journal of Cognitive Psychology, Journal of Experimental Psychology jmt). Ta oli aastatel 1969\xe2\x80\x931972 ajakirja Journal of Verbal Learning and Verbal Behavior peatoimetaja. Tema avaldatud teaduspublikatsioonide hulk ulatub sadadesse. Paljud nendest on saanud klassikalisteks artikliteks v\xc3\xb5i raamatuteks. Ta kuulub maailma 10 tsiteerituma kognitiivps\xc3\xbchholoogi hulka ja on m\xc3\xa4lu-uurijate absoluutses tipus._NEWLINE_Endel Tulvingu uurimisalaks on olnud m\xc3\xa4lu. Tema poolt avastatud n\xc3\xa4htuste v\xc3\xb5i loodud m\xc3\xb5istete seas on subjektiivne organisatsioon, sisendi ja v\xc3\xa4ljundi interferents, erinevus olemasoleva ja k\xc3\xa4ttesaadava informatsiooni vahel, meenutusajendid (retrieval cue), ajendist s\xc3\xb5ltuv unustamine (cue-dependent forgetting), Tulving-Colotla esmase m\xc3\xa4lu indeks, meenutatavate s\xc3\xb5nade ja nimede \xc3\xa4ratundmise nurjumine, reduktsiooni meetod m\xc3\xa4luj\xc3\xa4lgede struktuuri kindlakstegemiseks, Tulving-Wisemani funktsioon, mis seob \xc3\xa4ratundmist ajendatud meenutamisega, kodeerimise spetsiifilisus, s\xc3\xbcnergiline ekfooria, salvestamise/ammutamise interaktsioon, pertsptiivse ja ekfoorilise sarnasuse seosed \xc3\xa4ratundmisel, episoodilise ja semantilise m\xc3\xa4lu eristamine, erinevus noeetilse ja autonoeetilise teadvuse vahel, stohhastiline s\xc3\xb5ltumatus pertseptiivse praimimise ja eksplitsiitsete m\xc3\xa4lun\xc3\xa4itajate vahel ja l\xc3\xb5puks pertseptiivne praimimine kui kvaasim\xc3\xa4lu s\xc3\xbcsteem.\n_START_SECTION_\nEpisoodiline ja semantiline m\xc3\xa4lu\n_START_PARAGRAPH_\n1972. aastal avaldas Endel Tulving artikli, mis p\xc3\xb5hjustas revolutsiooni m\xc3\xa4lu uurimise valdkonnas. Artikli s\xc3\xb5numiks oli, et inimese m\xc3\xa4lu pole \xc3\xbcks, vaid on igati m\xc3\xb5istlik ja arukas eristada v\xc3\xa4hemalt kahte omavahel p\xc3\xb5him\xc3\xb5tteliselt eristuvat m\xc3\xa4lus\xc3\xbcsteemi \xe2\x80\x93 episoodilist ja semantilist._NEWLINE_Episoodiline m\xc3\xa4lu on s\xc3\xbcsteem, mis kogub infot ajaliselt m\xc3\xa4rgistatud s\xc3\xbcndmuste ning nende ajalis-ruumiliste suhete kohta. Semantiline m\xc3\xa4lu teiselt poolt on m\xc3\xa4lu, mis on vajalik keele kasutamiseks. See on mentaalne tesaurus, organiseeritud teadmiste kogu,mida inimene omab s\xc3\xb5nade ja teiste verbaalsete s\xc3\xbcmbolite kohta, nende t\xc3\xa4henduste ja t\xc3\xa4histuste kohta, nende omavaheliste suhete kohta, s\xc3\xbcmbolite ja m\xc3\xb5istetega \xc3\xbcmberk\xc3\xa4imise reeglite, valemite ja algoritmite kohta._NEWLINE_Episoodiline ja semantiline m\xc3\xa4lu on kaks propositsionaalse m\xc3\xa4lu s\xc3\xbcsteemi: nende funktsioonideks on koguda, s\xc3\xa4ilitada ja teha k\xc3\xa4ttesaadavaks informatsioon organismi \xc3\xbcmbritseva v\xc3\xa4lismaailma kohta, selline informatsioon, mis on esitatav propositsionaalsel kujul. Neid on v\xc3\xb5imalik vastandada m\xc3\xa4lus\xc3\xbcsteemidele, mille \xc3\xbclesandeks on omandada ja kasutada oskusi ja protseduure, ehk protseduurilisele m\xc3\xa4lus\xc3\xbcsteemile._NEWLINE_Episoodiline ja semantiline m\xc3\xa4lu on sarnased selles, et nad on propositsionaalse m\xc3\xa4lu alaliigid. Vaatamata sarnasusele on aga ka olulisi erinevusi nende kahe vahel. Need erinevused on kokkuv\xc3\xb5etavad kolme suurema kategooria alla: erinevused informatsioonis, erinevused toimimise p\xc3\xb5him\xc3\xb5tetes (operatsioonid) ja erinevused "kasutuses" v\xc3\xb5i osas, mida m\xc3\xa4lu m\xc3\xa4ngib elu erinevates avaldustes.\n_START_SECTION_\nSide Eestiga\n_START_PARAGRAPH_\n1989. aastal valiti Endel Tulving Tartu \xc3\x9clikooli audoktoriks. Ta oli Eesti K\xc3\xa4itumis- ja Terviseteaduste Keskuse juhtkomitee liige ja on Eesti Ps\xc3\xbchholoogide Liidu liige._NEWLINE_Tulvingu otsesel toetusel leidis aset m\xc3\xa4lups\xc3\xbchholoogia konverents Tallinnas, mille tulemusena valmis 2000. aastal kogumik "Memory, consciousness, and the brain: The Tallinn Conference", Psychology Press, toimetaja Endel Tulving._NEWLINE_10. jaanuaril 2014 j\xc3\xb5udis Eestisse Eesti Rahva Muuseumis hoiustamiseks osa tema arhiivist.'